tenno
Tenno er titlen på den japanske kejser. Den sættes sammen med betegnelsen for kejserens regeringsperiode. Således hed for eksempel kejser Mutsuhito også Meiji Tenno.
Kejserhuset stammer ifølge egen historieskrivning i lige linje fra solgudindens, Amaterasus, tiptipoldebarn Jimmu Tenno; herfra er titlen gået i arv fra far til søn. Der har dog også været ti kvindelige tennoer. Kimmei (d. 571), den første tenno, som kan tidsfæstes, regnes for nummer 29 i kejserrækken; Naruhito, tenno siden 2019, er nummer 126.
Den japanske tenno har langtfra altid haft den reelle magt i landet, men magten har formelt set været givet af ham og udøvet i hans navn. I 1946 måtte kejseren formelt frasige sig sin guddommelige status for at forblive Japans konstitutionelle monark.